1998R0577 — HR — 18.06.2014 — 006.001









▼B

UREDBA VIJEĆA (EZ) br. 577/98

od 9. ožujka 1998.

o organizaciji ankete o radnoj snazi na uzorku u Zajednici







VIJEĆE EUROPSKE UNIJE, uzimajući u obzir Ugovor o osnivanju Europske zajednice, a posebno njegov članak 213., uzimajući u obzir nacrt Uredbe koji je predstavila Komisija, budući da za obavljanje dodijeljenih zadataka Komisiji trebaju usporedivi statistički podaci o razini, strukturi i razvoju u području zaposlenosti i nezaposlenosti u državama članicama; budući da je najbolja metoda za dobivanje takvih podataka na razini Zajednice provođenje usklađenih anketa o radnoj snazi; budući da je u Uredbi Vijeća (EEZ) br. 3711/91 od 16. prosinca 1991. o organizaciji godišnjih anketa o radnoj snazi na uzorku u Zajednici ( 1 ) propisano godišnje provođenje ankete na proljeće, počevši od 1992.; budući da je teško provoditi kontinuiranu anketu na isti dan u svim državama članicama, iako je za osiguravanje dostupnosti i usklađenosti podataka i mjerenje opsega posla kontinuirano provođenje anketa bolje od godišnjeg koje se provodi na proljeće; budući da treba potaknuti korištenje postojećih administrativnih izvora, u onoj mjeri u kojoj oni mogu uspješno zamijeniti podatke dobivene putem anketa ili poslužiti kao temelj za uzorkovanje; budući da se podaci u anketi, kako je određeno ovom Uredbom, mogu proširiti tako da uključuju dodatni niz varijabli, kao dio programa ad hoc modula koji obuhvaća nekoliko godina i koji će biti sastavljen po odgovarajućem postupku kao dio provedbenih mjera; budući da se načela relevantnosti i troškovne učinkovitosti, kako su definirana Uredbom Vijeća (EZ) br. 322/97 od 17. veljače 1997. o statistici Zajednice ( 2 ), koja predstavlja pravni okvir za izradu statističkih podataka Zajednice, također primjenjuju na ovu Uredbu; budući da je tajnost statističkih podataka uređena pravilima iz Uredbe (EZ) br. 322/97 i Uredbe Vijeća (Euratom, EEZ) br. 1588/90 od 11. lipnja 1990. o prijenosu povjerljivih statističkih podataka Statističkom uredu Europskih zajednica ( 3 ); budući da se Komisija savjetovala s Odborom za statistički program koji je osnovan Odlukom 89/382/EEZ, Euratom ( 4 ), u skladu s člankom 3. spomenute Odluke, DONIJELO JE OVU UREDBU:







Članak 1.

Periodičnost ankete

Države članice svake godine provode anketu o radnoj snazi na uzorku, dalje u tekstu „anketa”.

▼M1

Anketu je potrebno provoditi kontinuirano s ciljem osiguranja tromjesečnih i godišnjih rezultata; međutim, tijekom prijelaznog razdoblja koje ne prelazi 2002., države članice koje nisu u mogućnosti provoditi kontinuiranu anketu umjesto toga provode godišnju anketu koja se odvija u proljeće.

Odstupajući od toga prijelazno se razdoblje produžuje

(a) do 2003. za Italiju;

(b) do 2004. za Njemačku, pod uvjetom da Njemačka osigura zamjenske tromjesečne procjene najvažnijih agregata ankete o radnoj snazi na uzorku, kao i godišnje procjene prosjeka određenih agregata ankete o radnoj snazi na uzorku.

▼B

Informacije prikupljene pomoću ankete općenito se odnose na situaciju tijekom tjedna (od ponedjeljka do nedjelje) prije intervjua, koji se naziva referentnim tjednom.

U slučaju kontinuiranog provođenja ankete:

— referentni tjedni ravnomjerno su raspoređeni tijekom cijele godine,

— intervju se obično provodi u tjednu koji slijedi odmah nakon referentnog tjedna. Vremenski razmak između referentnog tjedna i dana intervjua ne smije biti dulji od pet tjedana, osim u trećem tromjesečju,

— referentna tromjesečja i godine su skupine od 13 odnosno 52 uzastopna tjedna. Popis tjedana koji čine određeno tromjesečje ili godinu utvrđuje se u skladu s postupkom ►M5 iz članka 8. stavka 2. ◄

Članak 2.

Jedinice i obuhvat ankete, metode promatranja

1. Anketa se provodi u svakoj državi članici na uzorku kućanstava ili osoba koje u trenutku provođenja ankete borave na gospodarskom području te države.

2. Glavni obuhvat ankete sastoji se od osoba koje borave u zasebnim kućanstvima na gospodarskom području svake države članice. Ako je moguće, ta glavna populacija osoba koje žive u zasebnim kućanstvima dopunjuje se osobama koje žive u zajedničkim kućanstvima.

Kad god je moguće, zajednička kućanstva uključena su u posebno sastavljene uzorke, kako bi se omogućilo izravno promatranje osoba o kojima je riječ. Ako to nije moguće, tada se osobe iz tih skupina, koje su i dalje povezane sa zasebnim kućanstvom, promatraju u vezi s tim kućanstvom.

3. Varijable koje se koriste za određivanje zaposlenosti i podzaposlenosti dobivaju se provođenjem anketa s dotičnom osobom ili, ako to nije moguće, s drugim članom tog kućanstva. Drugi podaci mogu se dobiti iz alternativnih izvora, uključujući administrativne evidencije, pod uvjetom da su dobiveni podaci jednake kvalitete.

4. Bez obzira na to je li jedinica uzorka pojedinac ili kućanstvo, podaci se obično prikupljaju za sve pojedince u kućanstvu. Ako je jedinica uzorka pojedinac, podaci o drugim članovima kućanstva:

— mogu isključivati značajke navedene u članku 4. stavku 1. točkama (g), (h), (i) i (j),

— i mogu se prikupiti iz poduzorka definiranog tako da: — — su referentni tjedni ravnomjerno podijeljeni tijekom cijele godine, — broj promatranja (pojedinci iz uzorka te članovi njihovog kućanstva), za godišnje procjene razine, zadovoljava kriterij pouzdanosti definiran u članku 3.

Članak 3.

Reprezentativnost uzorka

1. Za skupinu nezaposlenih osoba koja predstavlja 5 % radno sposobne populacije, relativna standardna pogreška za procjenu godišnjih prosjeka (ili za proljetnu procjenu u slučaju godišnje ankete u proljeće) na razini NUTS II ne smije biti viša od 8 % te podpopulacije.

Regije s manje od 300 000 stanovnika izuzimaju se od ovog zahtjeva.

2. U slučaju kontinuirane ankete, za podpopulaciju koja predstavlja 5 % aktivne populacije, relativna standardna pogreška na nacionalnoj razini za procjenu promjena između dva uzastopna tromjesečja ne smije biti veća od 2 % te podpopulacije.

Za države članice s populacijom između jednog milijuna i dvadeset milijuna stanovnika, taj se zahtjev ublažava tako da relativna standardna pogreška za procjenu kvartalnih promjena ne smije prelaziti 3 % te podpopulacije.

Države članice čija je populacija manja od milijun stanovnika izuzete su od ovih zahtjeva za preciznost u pogledu promjena.

3. Ako se anketa provodi samo u proljeće, najmanje četvrtina anketnih jedinica uzima se iz prethodne ankete, a najmanje četvrtina iz dijela sljedeće ankete.

Te dvije skupine označavaju se pomoću šifre.

4. Kada izostanak odgovora na određena pitanja dovede do nepotpunih podataka, primjenjuje se, kad je to moguće, metoda statističke imputacije.

5. Faktori ponderiranja izračunavaju se posebno uzimajući u obzir vjerojatnost odabira i vanjske podatke u pogledu distribucije populacije nad kojom se provodi anketa, prema spolu, dobi (petogodišnje starosne skupine) i regiji (razina NUTS II), kada dotične države članice smatraju da su takvi vanjski podaci dovoljno pouzdani.

6. Države članice dostavljaju Komisiji (Eurostatu) sve tražene informacije o organizaciji i metodama ankete te posebno navode mjerila za plan i veličinu uzorka.

Članak 4.

Parametri ankete

1. Prikupljaju se podaci o:

(a) demografskom kontekstu: — redni broj u kućanstvu, — spol, — godina rođenja, — datum rođenja u odnosu na kraj referentnog razdoblja, — bračno stanje, — veza s referentnom osobom, — redni broj supružnika, — redni broj oca, — redni broj majke, — državljanstvo, — broj godina boravišta u državi članici, — država rođenja (nije obavezno), — vrsta sudjelovanja u anketi (izravno sudjelovanje ili neizravno, preko drugog člana kućanstva);

▼M3

(b) radni status: — radni status tijekom referentnog tjedna, — stalni primitak plaća, — razlog zbog kojeg osoba nije radila, a ima radno mjesto, — traženje posla za osobu bez zaposlenja, — vrsta traženog posla (samozapošljavanje ili status zaposlenika), — korištene metode u nalaženju posla, — raspoloživost osobe za stupanje na radno mjesto;

(c) karakteristike zapošljavanja na glavnom poslu: — profesionalni status, — gospodarska aktivnost područne jedinice, — zvanje, — nadzorne odgovornosti, — broj zaposlenih osoba u područnoj jedinici, — zemlja radnog mjesta, — regija radnog mjesta, — godina i mjesec kad je osoba započela raditi na sadašnjem radnom mjestu, — uključenost zavoda za zapošljavanje u pronalaženju sadašnjeg zaposlenja, — trajnost posla (i razlozi), — trajanje privremenog zaposlenja ili ugovora o radu ograničenog trajanja, — razlika između punog/nepunog radnog vremena (i razlozi), — ugovor s agencijom za privremeno zapošljavanje, — rad kod kuće;

(d) odrađeni sati: — broj uobičajeno odrađenih radnih sati u tjednu, — broj stvarno odrađenih radnih sati, — broj prekovremenih sati u referentnom tjednu, — osnovni razlog postojanja razlike između stvarnog broja odrađenih sati i uobičajeno odrađenih sati;

▼B

(e) dodatno zaposlenje: — postojanje više od jednog zaposlenja, — profesionalni status, — gospodarska djelatnost lokalne jedinice, — broj sati koji je uistinu odrađen;

(f) vidljiva podzaposlenost: — obično želi raditi veći broj sati od trenutačnog (nije obavezno u slučaju godišnje ankete), — traži drugi posao i razlozi za to, — vrsta posla koji traži (kao zaposlenik ili drugo), — metode korištene za pronalaženje drugog zaposlenja, — razlozi zbog kojih osoba ne traži drugi posao (nije obavezno u slučaju godišnje ankete), — raspoloživost za početak obavljanja rada, — željeni broj radnih sati (nije obavezno u slučaju godišnje ankete);

▼M3

(g) traženje zaposlenja: — vrsta traženog zaposlenja, — trajanje potrage za zaposlenjem, — osobna situacija neposredno prije početka traženja zaposlenja, — prijava u zavodu za zapošljavanje i eventualno dobivanje potpore, — za osobe koje nisu tražile zaposlenje, spremnost za rad, — razlozi netraženja zaposlenja, — nedostatak službi za skrb;

▼M2

(h) obrazovanje i osposobljavanje: sudjelovanje u formalnom obrazovanju ili osposobljavanju tijekom protekla četiri tjedna — stupanj, — područje; sudjelovanje na tečajevima i ostalim aktivnostima učenja kroz nastavu tijekom protekla četiri tjedna — ukupno trajanje, — svrha zadnjeg tečaja ili ostalog učenja kroz nastavu, — područje zadnjeg učenja kroz nastavu, — sudjelovanje u zadnjem učenju kroz nastavu za vrijeme radnog vremena; obrazovna postignuća — najviši uspješno završeni stupanj obrazovanja ili osposobljavanja, — područje takvog najvišeg uspješno završenog stupnja obrazovanja i osposobljavanja, — godina uspješnog završetka takvog najvišeg stupnja obrazovanja;

▼B

(i) prethodno radno iskustvo nezaposlene osobe: — postojanje prethodnog radnog iskustva, — godina i mjesec posljednjeg zaposlenja, — glavni razlozi za napuštanje posljednjeg zaposlenja, — profesionalni status na posljednjem zaposlenju, — gospodarska djelatnost lokalne jedinice u kojoj je osoba zadnji put radila, — zanimanje koje je obavljala tijekom posljednjeg zaposlenja;

(j) stanje godinu dana prije ankete (nije obavezno za prvo, treće i četvrto tromjesečje) — osnovno zaposlenje, — profesionalni status, — gospodarska aktivnost lokalne jedinice u kojoj je osoba radila, — država boravišta, — regija boravišta;

(k) osnovno zaposlenje (nije obavezno);

▼M4

(l) plaće iz glavnog posla;

▼B

(m) tehnički podaci povezani s anketom — godina ankete, — referentni tjedan, — tjedan u kojem je provedena anketa, — država članica, — regija u kojoj se nalazi kućanstvo, — stupanj urbanizacije, — serijski broj kućanstva, — vrsta kućanstva, — vrsta institucije, — faktor ponderiranja, — poduzorak koji se odnosi na prethodnu anketu (godišnja anketa), — poduzorak koji se odnosi na sljedeću anketu (godišnja anketa), — redni broj vala ankete;

▼M3

(n) neuobičajeno radno vrijeme: — rad u smjenama, — večernji rad, — noćni rad, — rad subotom, — rad nedjeljom.

▼M6

2. Komisija je ovlaštena donijeti delegirane akte u skladu s člankom 7.c u pogledu prilagodbe popisa varijabli ankete, navedenih na popisu od 14 skupina parametara ankete iz stavka 1. ovog članka, potrebne zbog napretka tehnika i pojmova. Delegirani akt donesen u skladu s ovim stavkom ne mijenja neobvezne varijable u obvezne varijable. Obvezne varijable koje je potrebno obuhvatiti moraju se nalaziti u okviru parametara ankete iz stavka 1. točaka od (a) do (j) i točaka (l), (m) i (n) ovog članka. Ta se varijable moraju nalaziti u okviru 94 parametra ankete. Predmetni delegirani akt donosi se najkasnije 15 mjeseci prije početka referentnog razdoblja ankete.

Komisija je ovlaštena donijeti delegirane akte u skladu s člankom 7.c vezane za popis varijabli (dalje u tekstu „strukturne varijable”) iz parametara ankete utvrđenih u stavku 1. ovog članka koje treba ispitati samo u smislu godišnjeg prosjeka, korištenjem poduzorka neovisnih promatranja koji se odnosi na 52 tjedna, a ne na tromjesečni prosjek.

2.a Strukturne varijable moraju ispunjavati uvjet prema kojem relativna standardna pogreška (ne uzimajući u obzir učinak dizajna) bilo koje godišnje procjene koja predstavlja 1 % ili više radno sposobnog stanovništva nije veća od:

(a) 9 % za države članice s brojem stanovnika između 1 milijun i 20 milijuna stanovnika; i

(b) 5 % za države članice s brojem stanovnika od 20 milijuna ili više.

Države članice s manje od 1 milijun stanovnika izuzimaju se od zahtjeva u vezi s relativnom standardnom pogreškom te se varijable prikupljaju za ukupni uzorak, osim ako uzorak ispunjava kriterij iz točke (a).

Za države članice koje koriste poduzorak za prikupljanje podataka o strukturnim varijablama, ako se koristi više od jednog vala istraživanja, ukupni korišteni poduzorak sastoji se od neovisnih promatranja.

2.b Dosljednost između godišnjih zbrojeva poduzoraka i godišnjih prosjeka cijelog uzorka osigurava se za zaposlenost, nezaposlenost i neaktivno stanovništvo prema spolu te za sljedeće dobne skupine: od 15 do 24, od 25 do 34, od 35 do 44, od 45 do 54, i od 55 godina naviše.

3. Komisija je dužna putem provedbenih akata donijeti pravila o kontrolama koje treba koristiti, kodifikaciju varijabli te popis načela sastavljanja pitanja koja se odnose na položaj u zaposlenju. Ti se provedbeni akti donose u skladu s postupkom ispitivanja iz članka 8. stavka 2.

▼M6 —————

▼B

Članak 5.

Provođenje ankete

Države članice mogu propisati obveznim odgovaranje na pitanja iz ankete.

▼M4

Članak 6.

Prijenos rezultata

U roku od dvanaest tjedana od kraja referentnog razdoblja, države članice prosljeđuju u Eurostat rezultate ankete, bez izravnih identifikatora.

Kad se administrativni podaci koriste za opskrbu podacima koji odgovaraju karakteristici ankete „plaće za glavni posao”, ti se podaci mogu proslijediti u Eurostat u roku od dvadeset jednog mjeseca od završetka referentnog razdoblja.

▼B

Članak 7.

Izvješća

Komisija svake tri godine Parlamentu i Vijeću podnosi izvješće o provedbi ove Uredbe, počevši od 2000. godine. U izvješću se posebno ocjenjuje kvaliteta statističkih metoda koje su države članice predvidjele za poboljšavanje rezultata ili olakšavanje postupaka ankete.

▼M6

Članak 7.a

Ad hoc moduli

1. Moguće je dodati dodatni niz parametara za dopunu informacija iz članka 4. stavka 1. (dalje u tekstu „ad hoc modul”).

2. Uzorak koji se koristi za prikupljanje informacija o ad hoc modulima također pruža informacije o strukturnim varijablama.

3. Uzorak koji se koristi za prikupljanje informacija o ad hoc modulima mora ispunjavati jedan od sljedećih uvjeta:

(a) prikupljanje informacija za ad hoc module tijekom 52 referentna tjedna i podlijeganje zahtjevima jednakima zahtjevima iz članka 4. stavka 2.a; ili

(b) prikupljanje informacija za ad hoc module iz cjelovitog uzorka od najmanje jedne četvrtine.

4. Komisija je ovlaštena donijeti delegirane akte u skladu s člankom 7.c kojim se uspostavlja program ad hoc modulâ koji obuhvaća tri godine. Ovaj program za svaki ad hoc modul utvrđuje temu, popis i opis područja specijaliziranih informacija (u daljnjem tekstu „ad hoc podmoduli”) čime se stvara okvir unutar kojega se utvrđuju tehnička parametri za ad hoc module iz stavka 5. ovog članka i određuje referentno razdoblje. Taj se program donosi najkasnije 24 mjeseca prije početka referentnog razdoblja programa.

5. Kako bi se osigurala ujednačena primjena programa iz stavka 4. ovog članka, Komisija, putem provedbenih akata, određuje tehničke parametre ad hoc module u okviru svakog ad hoc podmodula u skladu s područjem specijaliziranih informacija iz tog stavka, kao i filtre i šifre koje treba koristiti za prijenos podataka te rok za prijenos rezultata koji se može razlikovati od roka iz članka 6. Ti se provedbeni akti donose u skladu s postupkom ispitivanja iz članka 8. stavka 2.

6. Detaljni popis informacija koje je potrebno prikupiti u ad hoc modulu, izrađuje se najkasnije 12 mjeseci prije početka referentnog razdoblja za taj modul. Opseg ad hoc modula ne smije premašiti 11 tehničkih parametara.

Članak 7.b

Odredba o financiranju

Unija dodjeljuje financijsku potporu nacionalnim statističkim uredima i drugim nacionalnim tijelima iz iz članka 5. stavka 2. Uredbe (EZ) br. 223/2009 Europskog parlamenta i Vijeća ( 5 ), za provedbu ad hoc modula iz članka 7.a ove Uredbe u skladu s člankom 16. stavkom 1. točkom (a) Uredbe (EU) br. 1296/2013 Europskog parlamenta i Vijeća ( 6 ). U skladu s člankom 128. stavkom 1. drugim podstavkom Uredbe (EU, Euratom) br. 966/2012 Europskog parlamenta i Vijeća ( 7 ), Unija može dodijeliti bespovratna sredstva bez poziva za podnošenje ponuda navedenim nacionalnim statističkim tijelima i drugim nacionalnim tijelima. Bespovratna sredstva mogu biti u obliku jednokratnih plaćanja i dostupna su pod uvjetom da države članice stvarno sudjeluju u provedbi ad hoc modula.

Članak 7.c

Izvršavanje ovlasti

1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.

2. Pri izvršavanju ovlasti dodijeljenih u skladu s člankom 4. stavkom 2. i člankom 7.a, Komisija osigurava da se delegiranim aktima ne nameće značajno dodatno opterećenje za države članice i davatelje podataka.

Navedeni se delegirani akti donose samo kada je to potrebno kako bi se uzeo u obzir socijalni i gospodarski razvoj. Navedeni delegirani akti ne mijenjaju neobveznost zatraženih informacija.

Komisija je dužna propisno obrazložiti statističke aktivnosti predviđene u tim delegiranim aktima, koristeći, prema potrebi, saznanja relevantnih stručnjaka koja se temelje na analizi isplativosti, uključujući ocjenu opterećenja za davatelje podataka i troškove proizvodnje, kako je navedeno u članku 14. stavku 3. točki (c) Uredbe (EZ) br. 223/2009.

3. Ovlast za donošenje delegiranih akata iz članka 4. stavka 2. i članka 7.a dodjeljuje se Komisiji na razdoblje od pet godina počevši od 18. lipnja 2014. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti automatski se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

4. Europski parlament ili Vijeće u svakom trenutku mogu opozvati delegiranje ovlasti iz članka 4. stavka 2. i članka 7.a. Odlukom o opozivu prekida se delegiranje ovlasti koje je u njoj navedeno. Opoziv proizvodi učinke dan nakon objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.

5. Čim donese delegirani akt, Komisija ga istodobno priopćuje Europskom parlamentu i Vijeću.

6. Delegirani akt donesen na temelju članka 4. stavka 2. i članka 7.a stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne ulože nikakav prigovor ili ako su prije isteka tog roka i Europski parlament i Vijeće obavijestili Komisiju da neće uložiti prigovore. Taj se rok produljuje za dva mjeseca na inicijativu Europskog parlamenta ili Vijeća.

▼M6

Članak 8.

Odborski postupak

1. Komisiji pomaže Odbor za Europski statistički sustav osnovan Uredbom (EZ) br. 223/2009. Navedeni odbor je odbor u smislu Uredbe (EU) br. 182/2011 Europskog parlamenta i Vijeća ( 8 ).

2. Pri upućivanju na ovaj stavak primjenjuje se članak 5. Uredbe (EU) br. 182/2011.

▼B

Članak 9.

Odredba o stavljanju izvan snage

Uredba (EEZ) br. 3711/91 stavlja se izvan snage.

Članak 10.

Stupanje na snagu

Ova Uredba stupa na snagu sljedećeg dana od dana objave u Službenom listu Europskih zajednica.

Ova je Uredba u cijelosti obvezujuća i izravno se primjenjuje u svim državama članicama.